[{"text_idx": "#000000", "text": "Neguko kirol ikastaroetako izen-ematea zabaldu dute"}, {"text_idx": "#000001", "text": "Hiru hilabeteko kirol ikastaroak antolatu dituzte Ibarrako kiroldegian; interesa duten herritarrek hilak 22a arte izango dute izena emateko aukera."}, {"text_idx": "#000002", "text": "Udako etenaldiaren ostean, berriro izango dira neguko kirol ikastaroak. Ibarrako kiroldegian zabaldu dute eskaintza eta horietan izena eman nahi duten herritarrek hilak 22a arte izango dute horretarako aukera. Ikastaro guztiek hiru hilabeteko iraupena izango dute."}, {"text_idx": "#000003", "text": "Posizioaren kontrolaren bitartez gorputz orekatu bat lortu nahi dutenek pilates eta yoga ikastaroak egiteko aukera izango dituzte. Gorputza aktibatuta, jarduera fisikoen bitartez sasoi onean jartzeko helburua dutenek, tonifikazioa, adinekoen gimnasia eta dantza urbanoen ikastaroak izango dituzte aukeran. Intentsitate altuagoko jarduerak egin nahi dituztenek, berriz, cycling, tabata HIIT, HIIT eta boxeoko ikastaroak izango dituzte."}, {"text_idx": "#000005", "text": "Ordutegi hauetan ez den beste ikastaro bat egiteko aukera ere eskaintzen dute Ibarrako kiroldegian. Horretarako telegim eta gela polibalente alokatzeko aukera izango da."}]